Primarul de Siret, Adrian Popoiu, și-a lansat candidatura pentru un nou mandat, în prezența a peste 350 de oameni, în cadrul unui eveniment organizat la Casa Culturii din oraș, a transmis PNL, printr-un comunicat de presă. Potrivit comunicatului, Adrian Popoiu a avut „o lansare excepțională”, iar activitatea sa ca primar, concretizată în atragerea de fonduri de peste 66 milioane de euro, „a fost aplaudată la scenă deschisă”.
Președintele Gheorghe Flutur a afirmat că face echipă foarte bună cu primarul de Siret și a menționat câteva dintre investițiile realizate împreună și pentru care a făcut personal demersuri: Parcul Științific, Muzeul de Istorie Siret, cu Memorialul Holocaustului Evreilor din Bucovina, asfaltarea drumului național până la vamă, modernizarea Vămii Siret, în valoare de 10 milioane de euro.
„Cel mai important proiect menționat este Autostrada A7, care va ajunge până la Siret și va contribui la dezvoltarea și modernizarea acestei zone. Președintele Flutur a discutat și despre orașul Siret în contextul autostrăzii, despre drumurile județene spre Frătăuții Noi, spre Negostina și Calafindești. El a vorbit despre locurile de muncă ce urmează a fi create de investitori români și străini, în urma demersurilor pe care le-a făcut, precum și despre modernizarea spitalelor, a școlilor, a spațiilor verzi și a locurilor de joacă pentru copii”, se arată în comunicatul PNL.
Gheorghe Flutur le-a mulțumit siretenilor pentru solidaritatea demonstrată în momentele dificile de la graniță și le-a cerut să voteze pentru Adrian Popoiu, pentru lista de consilieri locali, pentru el și pentru lista de consilieri județeni ai PNL. „Președintele Flutur a primit cel mai frumos răspuns printr-un ropot de aplauze prelungite. El și-a exprimat optimismul că Siretul se află pe drumul cel bun, chiar dacă adversarii au pus un banner răutăcios. Totuși, drumurile sunt modernizate, ceea ce confirmă progresul realizat”, se mai precizează în comunicat.